Manmaw Muklum kata na pawng hpawm uphkang rung, dai ni August praw 10 ya jahpawt hkying 11 ram aten hta bawm sa kapaw hkrum nna, rung magam gun langai hkala hkrum wa ai lam chye lu ai.
Dai ten hta sha kapaw ai shara ni gaw, Manmaw pawng hpawm uphkawng rung shawng hta bawm 2, Inwa Bank Myen hpyen ni sin ai ကင်းတဲ hte Balik magam gun ni a n ta hta mung bawm ni kapaw wa ai lam chye lu ai.
Pawng hpawm Uphkang rung Sengke tawn ai shara makau kaw kapaw wa nna, rung magam gun wa hkala hkrum ai rai tim, tsang ra ai lam nnga ai nga, ginra masha langai KNG shiga dap de tsun ai.
“Shi gaw Sengke Stand hta Sengke wa shang tawn ai ten hkrup chya kapaw wa ai, dai kaw hkala hkrum ai, hkala hkrum ai ngu hta bawm hkyep loi li wa hkra ai sha re, hpa n tsang ra ai.” nga ginra masha tsun dan ai re.
Dai hpawt hkying 11 ram aten dai zawn Manmaw muklum shara masum ram hta kalang ta bawm kapaw wa ai rai nna, madung gaw Myen hpyen dap hpe garum madi shadaw ya taw nga ai rung ni hpe sa kapaw ai re lam Urban Rebolutionary Force na lit nga ai ni kaw na chye lu ai.
Pawng hpawm rung hta gaw, Myen hpyen dap a madung ahkyak ai rung re majaw, hkam bawm lahkawng hte kapaw wa ai rai nna, Inwa bank hta gaw ta bawm langai hte kabai kapaw ai hpang, balik n ta yan hta gaw jahkrit ai hku na n sen bawm hte sha kapaw jahkrit ai re lam Manmaw Urban Revolutionary Force na lit nga ai ni matut tsun dan ai re.
Dai ni bawm kapaw ai hta mung shawa hkala hkra ai lam hpang n nga ai rai nna, Mung shawa ni kaw na rai tim dai zawn bawm kapaw ai hpe kalang ta pru nna hkan chyan yu ai lam n galaw na hte Myen hpyen la balik ni hte ni ni htep htep nga ai lam n galaw na matu matut tsun sadi jaw wa ai re.
kac_Latn kac_Latn kac_Latn kac_Latn kac_Latn kac_Latn kac_Latn